Erään viinialan nimityksen tuote-eritelmän vakiomuutoksen hyväksymistä koskevan tiedonannon julkaiseminen (komission delegoidun asetuksen (EU) 2019/33 17 artiklan 2 ja 3 kohta)

(2020/C 437/12)

Tämä tiedonanto julkaistaan komission delegoidun asetuksen (EU) 2019/33 (1) 17 artiklan 5 kohdan mukaisesti.

YHTENÄISEN ASIAKIRJAN VAKIOMUUTOSTA KOSKEVA TIEDONANTO

”ARLANZA”

PDO-ES-A0613-AM02

Tiedonannon päivämäärä: 25. syyskuuta 2020

HYVÄKSYTYN MUUTOKSEN KUVAUS JA PERUSTELUT

1. Aistinvaraisten ominaisuuksien muuttaminen: aistinvaraisen kuvauksen muutokset

MUUTOS:

Suojattujen viinien aistinvaraisia ominaisuuksia on tarkistettu. Tuote-eritelmän 2 kohdan b alakohtaa ja yhtenäisen asiakirjan 4 kohtaa on muutettu.

Muutosta pidetään vakiomuutoksena, koska se ei merkitse tuotteen ominaisuuksien olennaista muutosta. Siinä ennemminkin tarkennetaan kuvausta noudattaen uusia aistinvaraisten ominaisuuksien analysointitekniikoita. Ne tuotteen ominaisuudet ja profiili, jotka kuvaavat luonnollisten ja inhimillisten tekijöiden vuorovaikutuksesta syntyvää yhteyttä, säilyvät ennallaan. Siksi tämän muutoksen ei katsota kuuluvan mihinkään asetuksen (EU) 2019/33 14 artiklan 1 kohdassa säädettyyn tyyppiin.

PERUSTELUT:

Muutos on tarpeen, jotta ominaisuudet voidaan yhdistää kuvauksiin, joita voidaan arvioida standardissa UNE-EN-ISO 17025 määritetyt perusteet täyttävissä makuraadeissa.

2. Erityisten viininvalmistusmenetelmien päivittäminen: viljely, jalostus ja kypsytys

MUUTOS:

Viljelymenetelmiä, viininvalmistusolosuhteita ja kypsytystä koskevia osia on tarkistettu. Tuote-eritelmän 3 kohdan a ja b alakohtaa sekä yhtenäisen asiakirjan 5 kohdan a alakohtaa on muutettu.

Muutosta pidetään vakiomuutoksena, koska se ei merkitse tuotteen ominaisuuksien olennaista muutosta. Muutoksen ei voida katsoa kuuluvan mihinkään asetuksen (EU) 2019/33 14 artiklan 1 kohdassa tarkoitetuista muutostyypeistä.

PERUSTELUT:

Tarkoituksena on poistaa sellaiset kohdat, jotka on todettu tarpeettomiksi tai jotka eivät varsinaisesti ole tuotteen teknisiä eritelmiä, kuten hyväksymättömien lajikkeiden käyttökielto istutuksissa, menestymättömien kasvien vaihtaminen sekä varttamismenettelyt, sillä tuote-eritelmän 6 kohdassa on jo määritetty, mitä lajikkeita SAN-merkinnän saaneiden viinien tuotannossa saa käyttää.

Myös velvollisuus pinnoittaa tynnyrit tai sammiot epoksihartsilla on todettu vanhentuneeksi.

Lisäksi kypsyttämisolosuhteita koskevan osion sanamuotoa on selkeytetty, koska kypsyttämistä koskevat vaatimukset on vahvistettu perinteisten merkintöjen ja muiden merkintöjen määritelmissä sekä sovellettavassa lainsäädännössä.

3. Viininvalmistusta koskevien rajoitusten muuttaminen

MUUTOS:

Viininvalmistusta koskevat rajoitukset on päivitetty muuttamalla lajikkeiden vähimmäisosuuksia eri viinityypeissä.

Tuote-eritelmän 3 kohdan c alakohtaa ja yhtenäisen asiakirjan 5 kohdan a alakohtaa on muutettu.

Kyseessä on vakiomuutos, koska nämä muutokset eivät muuta tuotteen (SAN-nimityksen ”Arlanza” kattama viini) olennaisia ominaisuuksia, jotka ovat syntyneet inhimillisten ja ympäristöön liittyvien tekijöiden välisen vuorovaikutuksen tuloksena. Ne eivät mitätöi yhteyttä, ja tästä syystä tämä muutos ei kuulu mihinkään asetuksen (EU) 2019/33 14 artiklan 1 kohdassa tarkoitettuun luokkaan.

PERUSTELUT:

Muutos on mukautus uusiin tuotantotekniikoihin ja kuluttajien makuun. Lajikkeiden osuuksien säätäminen ei kuitenkaan muuta suojattujen viinien oleellisia ominaisuuksia.

4. Sallittuja enimmäistuotoksia koskevan osan päivittäminen

MUUTOS:

Tuotosten hehtaarikohtaisia enimmäismääriä ei ole muutettu. Ehdotettu muutos koskee käsitteen ”viinitarhalohko” käyttöönottoa sekä 3 ja 4 kohdan poistamista osiosta (ylimääräisen tuotoksen rypälemehua tai rypäleitä ei saa käyttää).

Muutoksella muutetaan tuote-eritelmän 5 kohtaa. Se ei vaikuta yhtenäiseen asiakirjaan.

Kyseessä on vakiomuutos, koska sillä ei muuteta tuotteen olennaisia ominaisuuksia. Sillä ainoastaan selkeytetään osion sanamuotoa. Näin ollen tämä muutos ei kuulu mihinkään asetuksen (EU) 2019/33 14 artiklan 1 kohdassa tarkoitettuun tyyppiin.

PERUSTELUT:

Käsitettä ”viinitarhalohko” tarvitaan näiden tuotosta koskevien rajoitusten soveltamisessa.

Poistettuja kohtia ei katsota tarpeellisiksi, koska ne ovat itsestään selviä.

5. Viininvalmistuksessa käytettävien lajikkeiden uudelleenluokittelu

MUUTOS:

Lajikkeet on luokiteltu uudelleen. Ainoana pääasiallisena lajikkeena on ”Tinta del País”, ja muut lajikkeet ovat lisälajikkeita.

Tuote-eritelmän 6 kohtaa ja yhtenäisen asiakirjan 7 kohtaa on muutettu vastaavasti.

Kyseessä on vakiomuutos, koska sillä ei muuteta SAN-nimityksen ”Arlanza” saaneen viinin olennaisia ominaisuuksia, jotka ovat tulosta ympäristö- ja inhimillisten tekijöiden vuorovaikutuksesta ja joissa Tinta del País -lajike on edelleen SAN-nimityksen saaneiden viinien perustana. Muutos ei mitätöi yhteyttä, minkä vuoksi se ei kuulu mihinkään asetuksen (EU) 2019/33 14 artiklan 1 kohdassa tarkoitettuun luokkaan.

PERUSTELUT:

”Tinta del País” on alueella eniten esiintyvä lajike, ja se muodostaa yli 90 prosenttia alueen viiniköynnöksistä. Se on siksi SAN-nimityksen ”Arlanza” saaneiden viinien perusta. Muutoksen tarkoituksena on ainoastaan mukauttaa tuote-eritelmä tämän SAN-merkinnän kattamien viinien tämänhetkiseen tilanteeseen.

6. Tiettyihin poikkeuksiin tehtävät muutokset

MUUTOS:

Tuote-eritelmään sisällytetään mahdollisuus alentaa rypäleiden potentiaalista alkoholipitoisuutta enintään yhdellä prosenttiyksiköllä, jos on olemassa tekniset perusteet sille, että tämä ei vaikuta raaka-aineen laatuun. Tätä alentamista ei saa missään olosuhteissa yhdistää enimmäistuotosten kasvuun.

Muutoksella muutetaan tuote-eritelmän 8 kohdan b alakohdan 1 alakohtaa. Se ei vaikuta yhtenäiseen asiakirjaan.

Kyseessä on pieni muutos, jonka avulla voidaan valvoa lopputuotteen laatua. Suojatun tuotteen ominaisuudet eivät muutu, ja lisäksi muutoksella voidaan taata, että nämä ominaisuudet saavutetaan joka vuosi. Siksi tämän muutoksen ei katsota kuuluvan mihinkään asetuksen (EU) 2019/33 14 artiklan 1 kohdassa säädettyyn tyyppiin.

PERUSTELUT:

Kokemus on osoittanut, että jokainen tuotantovuosi on erilainen ja että viiniköynnökset altistuvat monille ympäristötekijöille (kuten lämpötila, sademäärä, odottamaton halla, tuholaiset ja taudit), jotka vaikuttavat rypäleiden määrään ja laatuun.

Tämän vaihtoehdon käyttöönotto katsottiin tarpeelliseksi, jotta rypäleiden potentiaalista alkoholipitoisuutta voidaan vähentää.

7. Perustelu pullottamiselle alkuperäpaikassa

MUUTOS:

Uudella sanamuodolla perustellaan komission delegoidun asetuksen (EU) 2019/33 4 artiklan 2 kohdan mukaisesti, miksi pakkaamisen (pullotuksen) on tapahduttava rajatulla alueella. Lisäksi on poistettu kohta, jossa kielletään sellaisten pakkausten käyttö, jotka vaikuttavat SAN-merkityn tuotteen laatuun tai arvostukseen.

Tuote-eritelmän 8 kohdan b alakohdan 2 alakohtaa ja yhtenäisen asiakirjan 9 kohtaa on muutettu.

Tämä käytäntö oli jo pakollinen, ja siten tämä muutos ei tuo kaupan pitämiseen mitään lisärajoituksia. Näin ollen tämän muutoksen katsotaan olevan vakiomuutos, sillä se ei kuulu mihinkään komission delegoidun asetuksen (EU) 2019/33 14 artiklan 1 kohdassa säädettyyn tyyppiin.

PERUSTELUT:

Ensimmäinen muutos on vain sanamuodon muutos, jolla varmistetaan voimassa olevan lainsäädännön noudattaminen.

Mitä tulee toiseen muutokseen, SAN-nimityksen ”Arlanza” soveltamisalaan kuuluvat viinit myydään pulloissa. Niitä voidaan myydä muissa pakkauksissa vain poikkeustapauksissa edellyttäen, että se ei vaikuta niiden laatuominaisuuksiin. Näin voidaan vastata paremmin tiettyjen ulkomaanmarkkinoiden vaatimuksiin.

8. Merkintöjä koskevien määräysten päivitys

MUUTOS:

Otetaan käyttöön käsitteet ”vino de pueblo” (kyläviini) ja ”fermentado en barrica” (tynnyrissä kypsytetty) sekä merkintöjä koskevien vaatimusten uusi sanamuoto.

Tuote-eritelmän 8 kohdan b alakohdan 3 alakohtaa ja yhtenäisen asiakirjan 9 kohtaa on muutettu.

Kyseessä on vakiomuutos, koska kuluttajat saavat näistä vapaaehtoisista merkintätiedoista lisätietoja siitä, mistä tuote on peräisin ja miten se on valmistettu. Ne eivät kuitenkaan missään tapauksessa rajoita kauppaa. Siksi tämän muutoksen ei katsota kuuluvan mihinkään asetuksen (EU) 2019/33 14 artiklan 1 kohdassa säädettyyn tyyppiin.

PERUSTELUT:

Toimivaltainen viranomainen on hiljattain vahvistanut sääntöjä pienempään maantieteelliseen yksikköön liittyvien ilmausten, kuten ”vino de pueblo” (kyläviini), käyttämisestä viineissä, joiden valmistukseen käytetyistä rypäleistä vähintään 85 prosenttia on peräisin kyseisen kunnan tai pienemmän paikallisen yksikön alueella sijaitsevilta viljelylohkoilta. Tämä muutos on perusteltu, sillä yhä useammat kuluttajat haluavat tietoa viinin tarkasta alkuperästä SAN-alueen sisällä.

Komission delegoidun asetuksen (EU) 2019/33 55 artiklan 2 kohdan mukaan pakkausmerkinnässä voidaan mainita pienempi maantieteellinen yksikkö, jos kyseinen yksikkö on määritelty tuote-eritelmässä ja yhtenäisessä asiakirjassa.

Ilmauksella ”fermentado en barrica” merkityt viinit on tuotettu kyseisellä alueella, mutta niissä ei aiemmin voitu käyttää tätä viittausta.

Uuteen sanamuotoon ei sisälly uusia vaatimuksia. Sen avulla osiosta on lähinnä tehty helpommin ymmärrettävä.

9. Tuote-eritelmän tarkastamista koskevan osion mukautus

MUUTOS:

Muutetaan tuote-eritelmän 9 kohdan sanamuotoa. Muutos ei vaikuta yhtenäiseen asiakirjaan.

Kyseessä on vakiomuutos, koska se ei kuulu mihinkään asetuksen (EU) 2019/33 14 artiklan 1 kohdassa tarkoitettuun tyyppiin.

PERUSTELUT:

Tuote-eritelmä yhdenmukaistetaan 17. joulukuuta 2013 annetun Euroopan parlamentin ja neuvoston asetuksen (EU) N:o 1306/2013 sekä 17. lokakuuta 2018 annetun komission täytäntöönpanoasetuksen (EU) 2019/34 ja erityisesti sen 19 artiklan kanssa. Kyseisessä artiklassa vahvistetaan, miten toimivaltaisen valvontaviranomaisen tai valvontaelimen on tehtävä vuotuinen tarkastus, jonka tavoitteena on tarkistaa tuote-eritelmässä esitettyjen edellytysten täyttyminen. Muutos on osa välttämätöntä päivitystä, joka tuote-eritelmään on tehtävä, jotta voidaan varmistaa sen noudattavan UNE-EN-ISO 17065 -standardissa määriteltyjä kriteerejä.

YHTENÄINEN ASIAKIRJA

1. Tuotteen nimi

”Arlanza”

2. Maantieteellisen merkinnän tyyppi

SAN – Suojattu alkuperänimitys

3. Rypäletuotteiden luokat

1. Viini

4. Viini(e)n kuvaus

VIINI – Valkoviinit

— Valkoviinit: Värisävy vaihtelee hopeankeltaisesta kullankeltaiseen, ja viini on läpinäkyvää ja/tai kirkasta eikä siinä ole sakkaa. Tuoksu on hedelmäinen. Maultaan viini on tasapainoinen ja raikas.

— Kypsytetyt valkoviinit: Värisävy vaihtelee hopeankeltaisesta kullankeltaiseen, ja viini on läpinäkyvää ja/tai kirkasta eikä siinä ole sakkaa. Tuoksu on hedelmäinen, ja siinä voi olla myös puumaisia aromeja. Maultaan viini on tasapainoinen ja raikas, ja siinä saattaa olla havaittavissa puutynnyrissä kypsytyksen maku. Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 10,5 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 13,33 Kokonaisrikkidioksidipitoisuus enintään (mg/litra) 150

VIINI – Roseeviinit

— Roseeviinit: Värisävy vaihtelee sipulinkuoren väristä mansikanpunaiseen, ja viini on läpinäkyvää ja/tai kirkasta eikä siinä ole sakkaa.

Tuoksulle on ominaista punaisten ja/tai tummien hedelmien aromi. Maultaan viini on raikas ja tasapainoinen.

— Kypsytetyt roseeviinit: Värisävy vaihtelee sipulinkuoren väristä vadelmanpunaiseen, ja siinä on kypsytyksen synnyttämiä vivahteita. Viini on läpinäkyvää ja/tai kirkasta eikä siinä ole sakkaa. Tuoksulle on ominaista tuoreiden hedelmien ja/tai punaisen hillon aromi sekä puumaiset vivahteet. Maultaan viini on raikas ja tasapainoinen.

(*) Yli vuoden ajan kypsytetyt viinit eivät saa ylittää haihtuvien happojen pitoisuuden enimmäismäärää, joka lasketaan seuraavasti: 1 gramma litraa kohden 10 tilavuusprosenttiin asti ja 0,06 grammaa litraa kohden jokaista 10 prosentin ylittävää prosenttiyksikköä kohden. Haihtuvien happojen pitoisuus ei missään tapauksessa saa ylittää 1,08 grammaa litraa kohden etikkahappona ilmaistuna.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 13,33 Kokonaisrikkidioksidipitoisuus enintään (mg/litra) 150

VIINI – Punaviinit

Värisävy vaihtelee punavioletista purppuranpunaiseen, ja reunan väristä näkee, että kyseessä on nuori viini. Viini on läpinäkyvää eikä siinä ole sakkaa.

Tuoksulle on ominaista keskimääräisen tai erityisen intensiivinen punaisten ja/tai tummien hedelmien aromi. Maultaan viini on tasapainoinen ja raikas.

(*) Yli vuoden ajan kypsytetyt viinit eivät saa ylittää haihtuvien happojen pitoisuuden enimmäismäärää, joka lasketaan seuraavasti: 1 gramma litraa kohden 10 tilavuusprosenttiin asti ja 0,06 grammaa litraa kohden jokaista 10 prosentin ylittävää prosenttiyksikköä kohden. Haihtuvien happojen pitoisuus ei missään tapauksessa ylittää 1,2 grammaa litraa kohden etikkahappona ilmaistuna.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 11,5 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 13,33 Kokonaisrikkidioksidipitoisuus enintään (mg/litra) 150

VIINI – Kypsytetyt punaviinit

Värisävy vaihtelee granaatinpunaisesta tiilenpunaiseen, ja siinä on kypsytyksen synnyttämiä vivahteita. Viini on läpinäkyvää eikä siinä ole sakkaa. Tuoksulle on ominaista tasapainoinen puun ja hedelmien aromi, jonka voimakkuus riippuu kypsytyksen kestosta. Maku on kuiva ja tasapainoisen hapokas.

(*) Yli vuoden ajan kypsytetyt viinit eivät saa ylittää haihtuvien happojen pitoisuuden enimmäismäärää, joka lasketaan seuraavasti: 1 gramma litraa kohden 10 tilavuusprosenttiin asti ja 0,06 grammaa litraa kohden jokaista 10 prosentin ylittävää prosenttiyksikköä kohden. Haihtuvien happojen pitoisuus ei missään tapauksessa saa ylittää 1,2 grammaa litraa kohden etikkahappona ilmaistuna.

Yleiset analyyttiset ominaisuudet Kokonaisalkoholipitoisuus enintään (til-%) Todellinen alkoholipitoisuus vähintään (til-%) 12 Vähimmäishappopitoisuus 4 g/l viinihappona ilmaistuna Haihtuvien happojen pitoisuus enintään (milliekvivalenttia/litra) 16,67 Kokonaisrikkidioksidipitoisuus enintään (mg/litra) 150

5. Viininvalmistusmenetelmät

a. Erityiset viininvalmistusmenetelmät

Erityinen viininvalmistusmenetelmä

— Rypäleiden potentiaalinen alkoholipitoisuus on vähintään 10,5 prosenttia valkoisissa lajikkeissa ja 11,5 prosenttia punaisissa lajikkeissa.

— Uuttamisen enimmäistuotos on 72 litraa / 100 kilogrammaa rypäleitä.

— Kypsytyksen alkamisajankohdaksi katsotaan Crianza-, Reserva- ja Gran Reserva -nimityksiä käyttävissä viineissä satovuoden marraskuun 1. päivä.

Asianomainen viininvalmistusmenetelmien rajoitus

Valkoviinit on valmistettava ainoastaan valkoisista lajikkeista Albillo ja Viura.

Roseeviinit on valmistettava seuraavista lajikkeista: Tinta del País, Garnacha Tinta, Mencía, Cabernet Sauvignon, Merlot, Petit Verdot, Albillo Mayor ja Viura. Punaisten lajikkeiden osuuden on oltava vähintään 50 prosenttia.

Punaviinit on valmistettava ainoastaan punaisista lajikkeista Tinta del País, Garnacha Tinta, Mencía, Cabernet Sauvignon, Merlot ja Petit Verdot.

Valmistukseen liittyvät käytännöt

Viiniköynnösten vähimmäistiheys: 2 000 köynnöstä hehtaaria kohden

b. Enimmäistuotokset

Valkoiset rypälelajikkeet

10 000 kilogrammaa rypäleitä hehtaaria kohden

72 hehtolitraa hehtaaria kohden

Punaiset rypälelajikkeet

7 000 kilogrammaa rypäleitä hehtaaria kohden

50,40 hehtolitraa hehtaaria kohden

6. Rajattu maantieteellinen alue

Burgosin maakunta:

Avellanosa de Muñó ja ”pienemmät paikalliset yhteisöt”: Pinedillo, Paules del Agua ja Torrecítores del Enebral; Ciruelos de Cervera (maarekisteriin kirjattu alue 518) ja ”pienempi paikallinen yhteisö” Briongos de Cervera; Cebrecos, Cilleruelo de Abajo, Cilleruelo de Arriba, Covarrubias ja ”pienempi paikallinen yhteisö” Ura; Fontioso, Iglesiarrubia, Lerma ja seuraavat ”pienemmät paikalliset yhteisöt”: Revilla Cabriada, Castrillo Solarana, Rabé de los Escuderos, Santillán del Agua, Ruyales del Agua ja Villoviado; Los Balbases (maarekisteriin kirjattu alue 523), Madrigal del Monte, Madrigalejo del Monte ja ”pienempi paikallinen yhteisö” Montuenga; Mahamud, Nebreda, Peral de Arlanza, Pineda Trasmonte, Pinilla Trasmonte, Puentedura, Quintanilla del Agua, Tordueles, Quintanilla del Coco ja ”pienempi paikallinen yhteisö” Castroceniza; Quintanilla de la Mata, Retuerta, Revilla Vallejera, Royuela de Riofranco, Santa Cecilia, Santa Inés, Santa María del Campo, Santibáñez del Val, Santo Domingo de Silos, Solarana, Tordomar, Torrecilla del Monte, Torrepadre, Valles de Palenzuela, Villafruela, Villahoz, Villalmanzo, Villamayor de los Montes, Villangómez ja ”pienempi paikallinen yhteisö” Villafuertes; Villaverde del Monte ja Zael.

Palencian maakunta:

Baltanás ja ”pienempi paikallinen yhteisö” Valdecañas de Cerrato, Cobos de Cerrato, Cordovilla la Real, Espinosa de Cerrato, Herrera de Valdecañas, Hornillos de Cerrato, Palenzuela, Quintana del Puente, Tabanera de Cerrato, Torquemada, Villahán ja Villodrigo.

Los Balbasesin kunnassa ainoastaan maarekisteriin kirjattu alue 523 soveltuu viininviljelyyn. Ciruelos de Cerveran kunnassa ainoastaan maarekisteriin kirjattu alue 518 soveltuu viininviljelyyn.

7. Pääasiallinen rypälelajike / pääasialliset rypälelajikkeet

TEMPRANILLO – TINTA DEL PAIS

8. Yhteyden/yhteyksien kuvaus

Vaihteleva mannerilmasto (päivä- ja yölämpötilojen ero on suuri) ja korkeus ovat tärkeimmät fyysiset tekijät erityisesti rypäleiden kypsymisprosessissa (joka on hidas ja viivästynyt). Lisäksi alueen tuotos on alhainen, koska viiniköynnökset istutetaan harvaan ja niitä harvennetaan merkittävästi. Näissä olosuhteissa Tinta del País -lajikkeen ominaisuudet muodostuvat hyvin erityisiksi, mikä erottaa kyseisen alueen muista alueista (suuri määrä polyfenoleja ja aromaattisia lähtöaineita sekä alkoholin ja voimakkaan hapokkuuden ihanteellinen tasapaino). Viineissä on runsaasti polyfenoleja, ja ne ovat täyteläisiä ja hapokkaita, minkä vuoksi ne soveltuvat erityisen hyvin kypsytykseen.

9. Olennaiset lisäedellytykset (pakkaaminen, merkinnät, muut vaatimukset)

Oikeudellinen kehys:

Kansallisessa lainsäädännössä

Lisäedellytyksen tyyppi:

Pakkaaminen rajatulla maantieteellisellä alueella

Edellytyksen kuvaus:

Viininvalmistusprosessiin kuuluvat viinin pullotus ja jalostus. Siksi tässä tuote-eritelmässä kuvatut aistinvaraiset, fyysiset ja kemialliset ominaisuudet voidaan taata vain, jos kaikki viinin käsittelyyn liittyvät toimet toteutetaan tuotantoalueella. Viinien pullotus on yksi kriittisistä tekijöistä, joiden avulla saavutetaan tuote-eritelmässä määritetyt ominaisuudet. Tämän vuoksi ja myös laadun varmistamiseksi ja alkuperän ja valvonnan takaamiseksi pullotuksen on tapahduttava tuotantoalueella sijaitsevilla viinitiloilla.

Oikeudellinen kehys:

Kansallinen lainsäädäntö

Lisäedellytyksen tyyppi:

Merkintöjä koskevat lisämääräykset

Edellytyksen kuvaus:

— Kaikkien SAN-tunnuksella suojattujen viinien etiketissä on oltava selkeästi näkyvillä maantieteelliseen alueeseen viittaava nimi ”Arlanza”. Asetuksen (EU) N:o 1308/2013 112 artiklan a kohdassa tarkoitettu perinteinen ilmaisu on Denominación de Origen (”alkuperänimitys”).

— Vuosikerta on merkittävä etikettiin, vaikka viiniä ei olisi kypsytetty.

— Puna- ja roseeviinien merkinnöissä voidaan käyttää seuraavia perinteisiä ilmaisuja: ”Crianza”, ”Reserva”, ”Gran Reserva” ja ”Roble”, mikäli ne ovat sovellettavan asiaankuuluvan lainsäädännön mukaisia.

— SAN-nimityksen ”Arlanza” soveltamisalaan kuuluvien puna- ja roseeviinien etiketissä voidaan käyttää ilmaisua ”Roble”, jos ne ovat sovellettavan voimassa olevan lainsäädännön mukaisia.

— Viinien etiketissä voidaan käyttää ilmaisua ”Fermentado en barrica” voimassa olevaa lainsäädäntöä noudattaen.

— Joulukuun 17. päivänä 2013 annetun Euroopan parlamentin ja neuvoston asetuksen (EU) N:o 1308/2013 120 artiklan 1 kohdan g alakohdan mukaan voidaan käyttää sellaisen toisen maantieteellisen yksikön nimeä, joka on pienempi kuin yhtenäisen asiakirjan 5 kohdassa määritellyn rajatun maantieteellisen alueen perustana oleva alue (kunnat ja ”pienemmät paikalliset yhteisöt”), yhdessä ilmaisun ”Vino de Pueblo” kanssa, jos vähintään 85 prosenttia viininvalmistuksessa käytetyistä rypäleistä on peräisin kyseisessä pienemmässä maantieteellisessä yksikössä sijaitsevista lohkoista.

Linkki tuote-eritelmään

www.itacyl.es/documents/20143/342640/Ppta+PCC+DOP+ARLANZA+Rev+1.docx/6c7b99b4-7da4-273d-cab8-a8a11e3df07d

(1) EUVL L 9, 11.1.2019, s. 2.